"ธอส."อัด4หมื่นล้านออก6แพ็กเกจปล่อยกู้บ้านทุกระดับ
ธอส.เตรียม 4.12 หมื่นล้าน ออก 6 แพ็กเกจปล่อยกู้บ้านตั้งแต่กลุ่มสวัสดิการยันอาชีพอิสระ
6 ก.พ. 2560

ธอส.เตรียม 4.12 หมื่นล้าน ออก 6 แพ็กเกจปล่อยกู้บ้านตั้งแต่กลุ่มสวัสดิการยันอาชีพอิสระ
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ในปี 2560 โดยเฉพาะช่วงไตรมาส 1-2 ธนาคารเตรียมกรอบวงเงิน 4.12 หมื่นล้านบาท จัดทำแพ็กเกจสินเชื่อให้คนไทยมีบ้าน เพื่อตอบโจทย์ลูกค้าทุกสาขาอาชีพรวม 6 แพ็กเกจ โดยลูกค้าทุกโครงการสามารถผ่อนชำระได้นานสูงสุด 30 ปี และสามารถยื่นคำขอกู้และทำนิติกรรมได้ตั้งแต่วันนี้-30 มิ.ย. 2560
ทั้งนี้ แพ็กเกจดังกล่าวครอบคลุมการให้สินเชื่อ 6 กลุ่ม คือ 1.กลุ่มลูกค้าสวัสดิการของรัฐ 2.กลุ่มลูกค้าสวัสดิการธุรกิจเอกชน ที่มีสินเชื่อซื้ออุปกรณ์และสิ่งอำนวยความสะดวก ดอกเบี้ยเอ็มอาร์อาร์เช่นเดียวกัน 
3.สินเชื่อสำหรับกลุ่มลูกค้ารายย่อยทั่วไป 4.กลุ่มลูกค้าโครงการจัดสรรที่เข้าร่วมโครงการ 5.โครงการสินเชื่อบ้าน ธอส. เพิ่มสุข สำหรับลูกค้าธนาคารที่มีประวัติการผ่อนชำระดีสม่ำเสมอไม่น้อยกว่า 36 เดือน และ 6.สินเชื่อสำหรับกลุ่มลูกค้าโครงการ ธอส. โรงเรียนการเงิน เช่น ผู้ประกอบอาชีพประจำ หรืออาชีพอิสระ ที่ก่อนร่วมโครงการไม่มีหลักฐานที่มาของรายได้ เป็นต้น แต่ต่อมาปฏิบัติได้ตามเงื่อนไขที่กำหนด 
อย่างไรก็ตาม ในแต่ละแพ็กเกจจะมีการปล่อยกู้เพื่อซื้ออุปกรณ์หรือสิ่งอำนวยความสะดวกในการอยู่อาศัย โดย ธอส.คิดอัตราดอกเบี้ยเอ็มอาร์อาร์ (ปัจจุบันเท่ากับ 6.75%)